**รู้ทันมะเร็ง : แร่ใยหินตัวการมะเร็งปอด**

**รู้ทันมะเร็ง : แร่ใยหินตัวการมะเร็งปอด มะเร็งเยื่อหุ้มปอด : นพ.วีรวุฒิ อิ่มสำราญ**

                    ไม่รู้ว่าจะภาคภูมิใจหรือเศร้าใจดีกับข้อมูลการนำเข้าแร่ใยหินของประเทศไทยว่ามากเป็นอันดับ 3 ในทวีปเอเชียรองจากจีนและอินเดียและเป็นอันดับ 5 ของโลกเสียด้วยซ้ำ หากมองในมุมด้านเศรษฐศาสตร์หรือด้านอุตสาหกรรมคงจะภาคภูมิใจว่ามีการเติบโตทางเศรษฐกิจและสร้างรายได้อย่างมหาศาลจากการนำเอาแร่ใยหินมาผลิตกระเบื้องมุงหลังคาแบบลอนลูกฟูก ท่อระบายน้ำ กระเบื้องปูพื้น ฉนวนกันความร้อน ฝ้าเพดาน ผ้าเบรก คลัตช์ พวกอุปกรณ์ไฟฟ้าที่ใช้แร่ใยหินเป็นฉนวนกันความร้อน ก็เช่น เครื่องไดร์เป่าผม เครื่องปิ้งขนมปัง สายเตารีดและอีกมากมาย แต่หากมองในแง่สุขภาพ ต้องบอกว่าเศร้าใจที่จะบอกว่าบรรดาประเทศที่พัฒนาแล้วและประเทศที่ห่วงใยใส่ใจสุขภาพประชาชนกว่า 60 ประเทศได้สั่งห้ามนำเข้าแร่ใยหินมานานหลายปีแล้ว ในขณะที่พี่ไทยเรานำเข้ากันมานาน 50 กว่าปีๆ ละเป็นแสนๆ ตัน อุแม่เจ้า

                    จากชื่อใยหินก็บอกสรรพคุณแล้วว่าเมื่อนำไปใช้เป็นส่วนผสมผลิตภัณฑ์อะไรก็ตามก็จะช่วยให้มีคุณสมบัติทนเหมือนหิน ทั้งทนกรดทนด่าง ทนความร้อน ทนไฟ แข็งแรงทนทาน มีความเหนียว ทนทานต่อแรงดึงได้สูง พอเข้าสู่ร่างกายด้วยการสูดดมละอองหรือฝุ่นของแร่ใยหินทีละเล็กทีละน้อยติดต่อกันเป็นเวลานานหลายปีก็ทำให้เนื้อเยื่อที่เจ้าแร่ใยหินไปจับพลอยแข็งไปด้วย วงการแพทย์เขาทราบกันนาน 80 กว่าปีแล้วว่า เจ้าแร่ใยหินหรือแอสเบสตอสเป็นภัยต่อสุขภาพตั้งแต่ทำให้เกิดปอดและเยื่อหุ้มปอดอักเสบจากการหายใจรับเส้นใยเข้าไป ทำให้ปอดแข็งเป็นพังผืดและเป็นแผล อาจลามไปที่กระบังลมและเยื่อบุช่องท้อง เมื่อปอดแข็งเป็นพังผืดจะทำให้เหนื่อยง่าย ไอเรื้อรัง นานวันเข้าก็กลายเป็น[มะเร็งปอด](http://www.komchadluek.net/search.php?search=มะเร็งปอด%20) [มะเร็งเยื่อหุ้มปอด](http://www.komchadluek.net/search.php?search=มะเร็งเยื่อหุ้มปอด%20) มะเร็งเยื่อบุช่องท้อง มะเร็งกล่องเสียง มะเร็งรังไข่ จนองค์การวิจัยมะเร็งระหว่างประเทศจัดให้แร่ใยหินไม่ว่าจะเป็นประเภทใดให้เป็นสารก่อมะเร็งในมนุษย์แบบต้องไม่ลังเลใจมานานหลายปีแล้วเพราะมีหลักฐานยืนยันทั้งในสัตว์ทดลองและในคนชัดเจน

                    รู้อย่างนี้แล้วก็ต้องระวังตัวไว้ตราบใดที่บ้านเรายังอนุญาตให้นำเข้าแร่ใยหินมาผลิตของใช้ใกล้ตัวอยู่อย่างนี้ เมืองนอกที่มีการห้ามใช้แร่ใยหินเค้าใช้สารตัวอื่นทดแทน ถึงจะราคาแพงกว่าแต่ไม่มีผลเสียต่อสุขภาพ แว่วว่ากระทรวงสาธารณสุขและภาคประชาสังคมต่างๆ กำลังช่วยกันผลักดันให้สังคมไทยไร้แร่ใยหินกันอยู่ เป็นห่วงหนักหน่อยก็พวกอาชีพที่เกี่ยวข้องกับการก่อสร้าง พนักงานในอุตสาหกรรมผลิตภัณฑ์ที่ต้องใช้[แร่ใยหิน](http://www.komchadluek.net/search.php?search=แร่ใยหิน%20) หรือแม้แต่คนงานรื้อถอนอาคาร เมืองนอกเวลาจะรื้อถอนอาคารเก่า เค้าจะมีการป้องกันอย่างดีไม่ให้มีการฟุ้งกระจายของ[แร่ใยหิน](http://www.komchadluek.net/search.php?search=แร่ใยหิน%20) นอกจากนั้นกฎหมายบ้านเค้ายังกำหนดให้มีการติดป้ายฉลากคำเตือนว่าผลิตภัณฑ์นี้มีแร่ใยหินเป็นส่วนประกอบ มีอันตรายทำให้เกิดโรคปอด มะเร็งปอดและเยื่อหุ้มปอดเหมือนคำเตือนที่ซองบุหรี่บ้านเรายังไงยังงั้น ต่างกันตรงที่ไม่มีรูปสยดสยองประกอบ ยังไงก็ขอฝากผู้หลักผู้ใหญ่ผู้มีอำนาจทั้งหลายในบ้านเมืองช่วยออกกฎหมายให้สังคมไทยไร้แร่ใยหินให้เป็นจริงเสียทีนะครับ...เจ้านาย

----------------------------

([รู้ทันมะเร็ง](http://www.komchadluek.net/search.php?search=รู้ทันมะเร็ง%20) : แร่ใยหินตัวการ[มะเร็งปอด](http://www.komchadluek.net/search.php?search=มะเร็งปอด%20) [มะเร็งเยื่อหุ้มปอด](http://www.komchadluek.net/search.php?search=มะเร็งเยื่อหุ้มปอด%20) : [นพ.วีรวุฒิ อิ่มสำราญ](http://www.komchadluek.net/search.php?search=นพ.วีรวุฒิ%20อิ่มสำราญ))